《送尹太守之楚雄》
明代·谢一夔

尹氏衣冠奕世芳，多君人物更轩昂。典坟深得家庭训，藜杖常轩太乙光。

沆瀣一泓澄器宇，琅玕五色擅文场。清谈错落珠玑唾，满腹幡回锦绣肠。

浩气直凌霄汉上，文光遥射斗牛傍。京闱奏捷芳名着，太学藏修令誉彰。

累蹶春闱嗟坎坷，两除别驾羡贤良。襟怀潇洒三秋月，节操清严六月霜。

梧郡槁枯皆发达，东昌狐兔尽潜藏。士元骥足从今展，怀古鸿声自昔扬。

铨部才书州佐最，滇南新绾郡侯章。紫袍金带辞丹扆，皂盖朱幡出帝乡。

日绚双旌光熌烁，鞭催五马去超骧。感君昔托金兰契，愧我今登白玉堂。

宦邸相逢情缱绻，河梁饯别意彷徨。骊驹在道声盈耳，绿蚁生波酒满觞。

六诏云山连雪岭，三湘烟水接瞿塘。不须临岐增别思，祇用摅忠荅圣皇。

冰蘖始终全素志，芝兰远近自飘香。两岐麦秀春风蔼，五裤歌兴化日长。

惠爱但期符邵杜，循良端拟继龚黄。雄飞骏逸无难事，增秩颁金有典章。

瑚琏终当陈太庙，楩楠必定栋岩廊。莫言荒服人知少，当听黎明烛万方。

作者简介：谢一夔，古源（今乔乐乡前泽花园）人，生于明仁宗洪熙元年（公元1425年），卒于明宪宗成化二十三年（公元1488年）。天顺四年进士，明英宗钦点状元，曾出任翰林学士、礼部右侍郎、工部尚书等职。其一生著述颇丰，修《英宗实录》、《宋元通鉴纲目》、《续资治通鉴纲目》等史书，并着有《谢文庄公集》、《力余福》等，还曾为明宪宗、孝宗父子的老师，是明代中叶一位颇具声名的大臣、学者。